Мы махуэхэм
Бадзэуэгъуэм и 11, щэбэт
ЦIыху бжыгъэм хэхъуэным и дунейпсо махуэщ
Шоколадым и дунейпсо махуэщ
Уэздыгъэ нэхур къигъэсэбэпурэ сурэт зыщIым и махуэщ
Монголием щагъэлъапIэ я цIыхубэ революцэм и махуэр
1700 гъэм Берлин къыщызэIуахащ Германием щIэныгъэхэмкIэ и академиер. Абы и япэ президенту хахат дуней псом щыцIэрыIуэ нэмыцэ философ икIи математик Лейбниц Готфрид.
1897 гъэм, аэростат къагъэсэбэпри, Арктикэм щыщIадзащ япэ къэхутэныгъэхэр егъэкIуэкIын.
1941 гъэм щIидзащ Киев къалэр хъумэжыным теухуа зауэ гуащIэм.
1958 гъэм «Кабардинка» къэрал къэфакIуэ ансамблыр Монголием кIуащ, абы и лъэпкъ махуэшхуэм хэтын папщIэ.
1987 гъэм ЩIы хъурейм цIыхуу щыпсэур меларди 5 ирикъуащ.
1998 гъэм Москва къыщызэIуахащ НыбжьыщIэхэм я дунейпсо спорт джэгухэр. А зэпеуэхэр егъэкIуэкIы-ныр къыхалъхьат Москва къалэм и Правительствэмрэ Урысейм и Олимп комитетымрэ. Абы хэтащ къэрали 131-м я лIыкIуэ ныбжьыщIэхэр, спорт лIэужьыгъуэ 14-кIэ зэпеуащ.
Биологие щIэныгъэхэм я доктор, профессор, КъБР-м щIэныгъэхэмкIэ щIыхь зиIэ и лэжьакIуэ КIэрэф Майе и ныбжьыр илъэс 88-рэ ирокъу.
Италием щыщ модельер цIэрыIуэ, хьэрычэтыщIэ, а къэралым и цIыху нэхъ къулей дыдэхэм ящыщ Армани Джорджо и ныбжьыр илъэс 86-рэ ирокъу.
КъБР-м и цIыхубэ артист Къуныжь Алим и ныбжьыр илъэс 72-рэ ирокъу.
Совет хоккеист цIэрыIуэ, СССР-м спортымкIэ щIыхь зиIэ и мастер Анисин Вячеслав и ныбжьыр илъэс 69-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ, пIалъэ-пIалъэкIэрэ уэшх къыщешхынущ. Хуабэр махуэм градус 27 — 28-рэ, жэщым градус 20 — 21-рэ щыхъунущ.
Бадзэуэгъуэм и 12, тхьэмахуэ
Сурэттехым и дунейпсо махуэщ
ЦIыхухэр къызэрырашэкI кхъухьлъатэхэм я бортпроводникхэм я дунейпсо махуэщ
Урысей пощтым и махуэщ
Белоруссием и налог IуэхущIапIэхэм я лэжьакIуэхэм я махуэщ
1590 гъэм Саратов къалэм и лъабжьэр ягъэтIылъащ.
1641 гъэм Астрахань хъаныдзэм Балъкъ и деж щригъэкIуэкIа зауэм хэкIуэдащ Къундет зэшхэр — Чэлимэтрэ Елдаррэ.
1783 гъэм Бытырбыху къыщызэIуахащ Театр Иныр, иужькIэ Мариинскэ цIэр зыфIащыжар.
1862 гъэм США-м и дзэм къулыкъу щызыщIэхэм хуагъэфащэ дамыгъэ нэхъ лъапIэ дыдэр — ЩIыхьым и медалыр — ягъэуващ.
1917 гъэм Япэ дунейпсо зауэм химие Iэщэ — иприт газыр — къыщагъэсэбэпауэ щытащ. Инджылызхэмрэ франджыхэмрэ я дзэхэм я ебгъэрыкIуэныгъэр къызэпиудын мурадкIэ, дунейм зэи къыщымыхъуауэ, Германием химие Iэщэ Бельгием и къалэ Ипр деж къыщигъэсэбэпащ. Зауэр щекIуэкIа щIыпIэм и цIэр фIащауэ щытащ а щхъухь лIэужьыгъуэм.
1943 гъэм Прохоровкэ къуажэм деж щекIуэкIащ ЕтIуанэ дунейпсо зауэм щынэхъ гуащIэ дыдэу къалъыта, лъэныкъуитIми я танкхэр щызэпэщIэта зауэр. Совет, нэмыцэ танкыу абы хэтащ 1200-м щIигъу, кхъухьлъатэхэри я дэIэпыкъуэгъуу.
1988 гъэм Нагорнэ Карабахым и областной советым унафэ къищтащ а щIыналъэр Азербайджаным къызэрыхэкIым теухуауэ.
1998 гъэм Франджым футболымкIэ и командэ къыхэхар апхуэдэ лъагапIэ зэи нэмысауэ, дуней псом и чемпион хъуащ. КIэух зэIущIэм ар Бразилием и командэм 3:0-у щытекIуат.
2001 гъэм Москва къыщызэIуахащ Дунейпсо Олимп Комитетым и 112-нэ сессиер. Олимп зэщIэхъееныгъэм къыпэщыт зи чэзу къалэнхэм тепсэлъыхьыным къыдэкIуэу, абы щаубзыхуащ 2008 гъэм зи чэзу Джэгухэр щекIуэкIыну щIыпIэри. Абы теухуауэ Iэ зыIэта цIыхуи 126-м я нэхъыба- пIэм нэхъ яфIэтэмэму къыщIэкIащ зэпеуэхэр Китайм и къалащхьэ Пе-кин щызэхэтыныр. Сессием апхуэдэуи щыхахащ Дунейпсо Олимп Комитетым и президентыщIэри. А къулыкъур хуагъэфэщат Бельгием щыщ Рогге Жак.
2009 гъэм Литвам и президенту Грибаускайте Даля хахащ, а къулыкъум цIыхубз нэхъапэм зэи темытауэ.
Чилим щыщ усакIуэ, Нобель и саугъэтыр зрата Нерудэ Паблэ (и цIэ дыдэр Рикардэ Элизер Нефтали Рейес Басуальтощ) къызэралъхурэ илъэси 116-рэ ирокъу.
УФ-м, КъБР-м щIыхь зиIэ я сурэтыщI ТхьэкIумашэ Михаил и ныбжьыр илъэс 93-рэ ирокъу.
УэрэджыIакIуэ цIэрыIуэ, СССР-м и цIыхубэ артисткэ Толкуновэ Валентинэ къызэралъхурэ илъэс 74-рэ ирокъу.
Сценарийхэр зытх, кинорежиссёр цIэрыIуэ, УФ-м и цIыхубэ артист Лунгин Павел и ныбжьыр илъэс 71-рэ ирокъу.
Социологие щIэныгъэхэм я доктор, АКъУ-м и профессор, Адыгэ Республикэм и Iэтащхьэу илъэс куэдкIэ лэжьа ТхьэкIушынэ Аслъэнджэрий и ныбжьыр илъэс 73-рэ ирокъу.
Дзюдо спорт лIэужьыгъуэмкIэ дунейм и чемпион Лъэцэр Хьэзрэт и ныбжьыр илъэс 62-рэ ирокъу.
Урысей актёр, УФ-м и цIыхубэ артист Домогаров Александр и ныбжьыр илъэс 57-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ, пIалъэ-пIалъэкIэрэ уэшх къыщешхынущ. Хуабэр махуэм градус 27 — 28-рэ, жэщым градус 20 — 21-рэ щыхъунущ.
Бадзэуэгъуэм и 13, блыщхьэ
Къэзахъстаным шынагъуэншагъэмкIэ и органхэм я лэжьакIуэхэм я махуэщ
Черногорием и къэралыгъуэм и махуэщ. 1878 гъэм бадзэуэгъуэм и 13-м Черногориер къэралыгъуэ щхьэхуиту зэрыщытыр Берлин конгрессым къилъытащ. 1941 гъэм бадзэуэгъуэм и 13-м Черногорием къыщызэрыIэтащ фашизмэм, нацизмэм я бий цIыхубэр. А Iуэхугъуэхэрщ лъабжьэ хуэхъуар нобэ къэралым щагъэлъапIэ махуэшхуэм.
1697 гъэм Камчаткэ щIыналъэр Урысей къэралыгъуэм къыхыхьащ.
1728 гъэм урыс хыдзэлI Беринг Витус зекIуэ ежьащ. Камчаткэм и Iу- фэм щыщIидзэри, абы ищхъэрэкIэ иунэтIащ. Америкэмрэ Азиемрэ яку псы дэжыпIэ зэриIэр Витус къыщихутар а экспедицэрщ. Нэхъ иужьыIуэкIэ абы Беринг и цIэр фIащауэ щытащ.
1830 гъэм Урысейм и император Николай Езанэм Iэ щIидзащ «IэщIагъэ щрагъэгъуэт еджапIэм теухуауэ» унафэм. Абы щыубзыхуар еджапIэ нэхъыщхьэ — иджыпсту Бауман Николай и цIэр зэрихьэу Москва дэт къэрал техническэ университетыр — къызэIухыным пыщIа Iуэхухэрт.
1837 гъэм къэрал унафэр зыIэщIэлъ инджылыз унагъуэм щыщу Викторие пащтыхь гуащэр япэу Iэпхъуащ Букингем уардэунэм.
1882 гъэм Москварэ Петербургрэ лэжьэн щыщIадзащ япэ телефон станцхэм.
1908 гъэм Лондон IV гъэмахуэ Олимп Джэгухэр къыщызэIуахащ. Абы япэ дыдэу цIыхубзхэри щызэпеуауэ щытащ.
1923 гъэм Лос-Анджелес пэмыжыжьэ Маунт-Ли бгы нэкIум «Голливуд» псалъэ цIэрыIуэр тратхащ.
1930 гъэм Монтевидео (Уругвай) къыщызэIуахащ футболымкIэ япэ дунейпсо чемпионатыр. Къэрал 13-м я командэ къыхэхахэр хэтащ абы. Уругвайр абы чемпион щыхъуат.
1944 гъэм советыдзэхэм Вильнюс къалэр нэмыцэ-фашист зэрыпхъуакIуэхэм къыIэщIагъэкIыжащ.
1955 гъэм СССР-м къыщыдэкIащ «Иностранная литература» журналым и япэ номерыр. Хэку зауэшхуэм ипэкIэ абы зэреджэу щытар «Интернациональная литература» жиIэущ.
1990 гъэм къызэрагъэпэщащ Урысей Федерацэм и Банк нэхъыщхьэр.
Театрымрэ киномрэ я актёр цIэрыIуэ Пуговкин Михаил къызэралъхурэ илъэс 97-рэ ирокъу.
Урысей актёр цIэрыIуэ, УФ-м и цIыхубэ артист Новиков Борис къызэралъхурэ илъэс 95-рэ ирокъу.
Хэку зауэшхуэм хахуэу хэта совет тхакIуэ цIэрыIуэ, РСФСР-м Горькэм и цIэр зэрихьэу щыIа Къэрал саугъэтыр зрата Пикуль Валентин къызэралъхурэ илъэс 92-рэ ирокъу.
Совет кхъухьлъатэзехуэ-космонавт, Совет Союзым тIэунейрэ и ЛIыхъужь Елисеев Алексей и ныбжьыр илъэс 86-рэ ирокъу.
Адыгэ усакIуэ, тхакIуэ, журналист, «Адыгэ псалъэ» газетым жэуап зыхь и секретарым и къуэдзэу илъэс куэдкIэ лэжьа Брай Адэлбий къызэралъхурэ илъэс 83-рэ ирокъу.
СурэтыщI-график, Къэбэрдей-Балъкъэрым и цIыхубэ художник Пащт-Хъан Алим и ныбжьыр илъэс 48-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ, пIалъэ-пIалъэкIэрэ уэшх къыщешхынущ. Хуабэр махуэм градус 26 — 28-рэ, жэщым градус 19 — 21-рэ щыхъунущ.
